Духавы квартэт “Riviera” — калектыў, па-сутнасці, “самадзейны”. Бо збіраюцца і рэпеціруюць музыканты ў вольны ад асноўнай працы час на грамадскіх пачатках, уласным энтузіязме і юнача-рамантычным душэўным парыве. Але ж удзельнікі ансамбля — зусім не аматары, а, наадварот, — суперпрофі. Іншых такіх не тое што ў краіне — у свеце не знайсці. Усе яны — лаўрэаты шматлікіх міжнародных конкурсаў, стыпендыяты і лаўрэаты спецыяльнага фонду Прэзідэнта Рэспублікі Беларусь па падтрымцы таленавітай моладзі. Чаго тады здзіўляцца, што і сам квартэт заняў вышэйшую прыступку п’едэстала на Міжнародным конкурсе ў Фінляндыі ўжо праз год свайго існавання. Ды ўсё ж, мабыць, камусьці дзіўна: на што ім той квартэтны “галаўны боль”? З’яўляюцца артыстамі Прэзідэнцкага аркестра Беларусі, дзе нагрузкі — не абы-якія, выступаюць і сольна, і ў складзе Дэцымета духавых Прэзідэнцкага аркестра. Працуюць і па сумяшчальніцтве: усе яны выкладаюць у сталічнай дзіцячай музычнай школе № 10 імя Я.Глебава.